Решение на Съда (осми състав) от 27 юни 2013 г. — Xeda International и Pace International/Комисия
(Дело C‑149/12 P)
„Обжалване — Продукти за растителна защита — Дифениламин — Невключване в приложение I към Директива 91/414/ЕИО — Процедура по оценяване на активни вещества — Оттегляне от нотификатора на подкрепата за включването на активно вещество в това приложение — Регламент (ЕО) № 1490/2002 и Регламент (ЕО) № 1095/2007“
1.                     Обжалване — Правен интерес — Условие — Жалба, която може да донесе полза на страната, която я е подала — Отмяна на обжалвания акт в хода на производството — Липса на последици — Основание за евентуален иск за отговорност (вж. точки 31 и 32)
2.                     Обжалване — Основания — Необходимост от конкретна критика на пункт от разсъжденията на Общия съд (член 256, параграф 1 ДФЕС; член 58, първа алинея от Статута на Съда; член 169, параграф 2 от Процедурния правилник на Съда) (вж. точки 41 и 42)
3.                     Селско стопанство — Сближаване на законодателствата — Пускане на пазара на продукти за растителна защита — Директива 91/414 — Процедура за включване на активните вещества на посочените продукти в приложение І към тази директива — Оттегляне от нотификатора на подкрепата за включването на активно вещество в това приложение — Условия (член 8, параграф 2 от Директива 91/414 на Съвета; член 11б и член 11в от Регламент № 1490/2002 на Комисията и приложение VI към него и член 3, параграф 2 от Регламент № 1095/2007 на Комисията) (вж. точка 58)
Предмет
Жалба срещу Решение на Общия съд (пети състав) от 19 януари 2012 г. по дело Xeda International SA и Pace International LLC/Комисия (T‑71/10), с което този съд отхвърля жалбата за отмяна на Решение 2009/859/ЕО на Комисията от 30 ноември 2009 година за невключване на дифениламин в приложение I към Директива 91/414/ЕИО на Съвета и за отнемане на разрешенията за продукти за растителна защита, съдържащи посоченото вещество (нотифицирано под номер C (2009) 9262) (ОВ L 314, стр. 79)
Диспозитив
1)
Отхвърля жалбата.
2)
Осъжда Xeda International SA и Pace International LLC да заплатят съдебните разноски.